Jinżammu arrestati wara li ġew mixlija bi traffikar ta' droga Żewġt irġiel, it-tnejn residenti l-Mellieħa, inżammu arrestati wara li ġew mixlija b'pussess u traffikar ta' droga. Wayne Buttigieg, ta' 41 sena, u Jesmond Gillard, ta' 58 sena, dalgħodu tressqu l-Qorti quddiem il-Maġistrat Caroline Farrugia Frendo. It-tnejn li huma wieġbu mhux ħatja tal-akkużi li fit-13 ta' Awwissu kienu fil-pussess u ttraffikaw il-kokaina. Apparti minn hekk, huma ġew mixlija ukoll li wettqu r-reat viċin ta' fejn jiltaqgħu ż-żgħażagħ. Il-Pulizija mill-Iskwadra ta' Kontra d-Droga waqqfu liż-żewġt irġiel u minn tfittxijiet li saru fuqhhom, il-Pulizija elevat ammont konsiderevoli ta' sustanza suspettata droga kokaina. Fil-Qorti ntqal li fil-karozza li kienu fiha allegatament instabu erba' pakketti tad-droga suspettata kokaina u tmien pakketti oħra li kienu fuq Buttigieg. It-total tad-droga kienet tammonta għal madwar 350gramma. Minn aktar tfittxijiet li saru fir-residenza ta' Buttigieg instab ammont konsiderevoli fi flus kontanti li jlaħħaq madwar l-€10,000. Id-difiża talbet għall-ħelsien mill-arrest taż-żewġt irġiel, iżda l-Qorti ma laqgħetx din it-talba u nżammu arrestati. L-assi taż-żewġ irġiel ġew iffriżati. Tnejn arrestati b'rabta ma' sejba ta' droga